

 ***"Darbuotojų kvalifikacijos tobulinimas Portugalijos šalies socialinių paslaugų ir neįgaliųjų ugdymo sistemoje“***

***REKOMENDACIJOS***

***VALDŽIOS INSTITUCIJOMS, ATSAKINGOMS UŽ SOCIALINIŲ PASLAUGŲ TEIKIMĄ:***

1. Sudaryti sąlygas decentralizuotam sprendimų priėmimui „iš apačios į viršų“;
2. Organizuoti ir užtikrinti sklandų paslaugų neįgaliems žmonėms teikimą pereinant nuo institucinės globos prie bendruomeninių paslaugų;
3. Stiprinti ir skatinti neįgalaus vaiko globą šeimoje, numatant socialines garantijas šeimai globojančiai neįgalų vaiką, skiriant pakankamą materialinį aprūpinimą atitinkantį individualius vaiko poreikius ir užtikrinantį visapusišką neįgalaus vaiko ugdymą;
4. Užtikrinti reikiamų socialinių paslaugų tęstinumą neįgaliųjų NVO, bei dienos centrų ir kt. įstaigų.
5. Kurti socialinės pagalbos sistemą, suteikiant galimybę mokytis gyventi savarankiškai, neįgaliems asmenims neturintiems socialinių įgūdžių;
6. Užtikrinti socialinių paslaugų teikimą ir įvairovę neįgaliems gyventojams kaimo vietovėse;
7. Kurti integruotas profesinio mokymo programas specialiųjų mokymosi poreikių turintiems vaikams, jaunuoliams ir suaugusiems, kad jie galėtų patekti į darbo rinką;
8. Atskirti socialinio darbuotojo pareigybę nuo kitų socialines paslaugas teikiančių darbuotojų pareigybių, siekiant sumažinti išlaidas socialinį darbą dirbančiųjų išlaikymui;
9. Skatinti personalo, dirbančio socialinių paslaugų neįgaliesiems srityje kvalifikacijos kėlimą;
10. Nuosekliai didinti darbo užmokestį socialiniams darbuotojams.

***REKOMENDACIJOS INSTITUCIJOMS, ORGANIZACIJOMS DIRBANČIOMS NEĮGALIŲJŲ INTEGRACIJOS SRITYJE:***

1. Plėsti socialines paslaugas neįgaliesiems siūlant „atokvėpio“ paslaugas ir sudarant jų tėvams, šeimos nariams galimybę grįžti į darbo rinką;
2. Gerinti neįgaliųjų dienos centrų materialinę bazę naudojant interaktyvias technologijas;
3. Sudaryti sąlygas specialiųjų poreikių vaikams ugdytis įprastose bendrojo lavinimo mokyklose visiškos, dalinės integracijos forma;
4. Dirbantiems su neįgaliais vaikais taikyti savarankiškumo ir pagalbos sau, svarbiausių pojūčių ugdymo programas, siekiant skatinti šių vaikų dalyvavimą bendruomenės gyvenime;
5. Kurti darbo vietas neįgaliems asmenims, taikyti lengvatas darbdaviams įdarbinantiems neįgaliuosius;
6. Taikyti lengvatas ir įpareigoti darbdavius procentaliai įdarbinant neįgaliuosius, nuo dirbančiųjų skaičiaus.
7. Formuoti teigiamą požiūrį į neįgaliuosius ir negalios reiškinį, vykdant socialines programas ir projektus, į juos įtraukiant pačius neįgaliuosius;
8. Stiprinti bendradarbiavimą su vietos bendruomene, darbdaviais, siekiant sėkmingos neįgaliųjų integracijos.
9. Globos įstaigose užaugusiems specialiųjų poreikių turintiems vaikams, pradėjusiems savarankiškai gyventi, kurti paramos sistemą teikiant bendruomenines paslaugas, siekiant sumažinti galimybes jiems patekti į uždaras socialinės globos įstaigas.

***REKOMENDACIJOS INSTITUCIJOMS, ORGANIZACIJOMS DIRBANČIOMS SU NEĮGALIAIS VAIKAIS:***

1. Ugdyti gebančiųneįgalių vaikų demokratiškumą, suteikiant galimybę išsakyti savo nuomonę ir dalyvauti sprendimų priėmime;
2. Planuojant veiklą vadovautis neįgalaus vaiko nuomone, poreikiais;
3. Dirbti socialinį darbą su neįgalaus vaiko šeima;
4. Skatinant globoti ir įvaikinti neįgalius vaikus;
5. Pagal galimybes vykdyti supervizijas socialinį darbą dirbantiesiems, sudaryti sąlygas darbuotojams gauti psichologinę paramą;
6. Suteikti galimybes norintiems vykdyti savanorišką veiklą.

**REKOMENDACIJAS PARENGĖ:**

Olga Ludziš – Zarasų krašto žmonių su negalia sąjungos pirmininkė/socialinė darbuotoja

Žydrūnė Vaidachovičienė– Molėtų vaikų savarankiško gyvenimo namų direktoriaus pavaduotoja socialiniam darbui;

Rasa Juršienė–Zarasų r. sav. Viešosios bibliotekos ryšiams su visuomene specialistė, bendrijos „Viltis“ Zarasų skyriaus pirmininkė;

Viktorija Bagdanavičienė–Zarasų „Lakštingalos“ Magučių ugdymo mokyklos socialinio darbo specialistė;

Diana Deveikienė – Utenos vaikų globos namų direktorė;

Jurgita Lizunovienė – Zarasų krašto žmonių su negalia sąjungos socialinės rizikos žmonių anglų kalbos specialistė;

Jurga Miškinytė – Zarasų krašto žmonių su negalia sąjungos socialinė darbuotoja/tarpininkė žmonėms su negalia;

Sandra Ludziš – Zarasų r. sav. Sadūnų kaimo bendruomenės specialistė darbui su rizikos šeimomis.